ประธานวิปฝ่ายค้าน พอใจภาพรวมการอภิปรายของฝ่ายค้าน มองรัฐบาลยังตอบไม่ชัด
นายสุทิน คลังแสง ประธานวิปฝ่ายค้าน กล่าวถึงภาพรวมการอภิปรายไม่ไว้วางใจในวันแรก ว่า ฝ่ายค้านกำลังพยายามชี้ให้เห็นถึงคนที่อยู่เบื้องหลังและคนที่เชื่อมโยงผลประโยชน์ของวัคซีนซิโนแวค แต่กลับถูกห้ามอภิปรายพาดพิงถึงบุคคลภายนอก ทำให้การอภิปรายมีข้อจำกัดไม่สามารถเปิดข้อมูลได้อย่างเต็มที่ ขณะเดียวกัน พอใจในการทำงานของฝ่ายค้าน แต่เมื่อวานอาจจะยังไม่เข้มข้น ซึ่งในวันนี้ไปจนถึงวันสุดท้ายจะเข้มข้นมากขึ้นและมีข้อสังเกตเรื่องที่รัฐบาลปกปิดข้อมูลผู้ติดเชื้อ ซึ่งพรรคฝ่ายค้าน มองว่า มีข้อพิรุธ เนื่องจากมีการตรวจที่น้อยลงและมีการแจกชุด ATK ให้ประชาชนตรวจที่บ้านและพบมีการติดเชื้อจำนวนมาก ซึ่งมองว่ามีผู้ติดเชื้อนอกระบบอีกจำนวนมาก ตัวเลขในระบบจึงน้อยลง เป็นการตกแต่งตัวเลขอำพรางสถานการณ์โควิด นอกจากนี้ นายกรัฐมนตรี ยังตอบคำถามไม่ชัดเจน ยังยืนยันว่า ทำงานได้ดี แก้ปัญหาได้ดี ฐานะการเงินการคลังยังดี เศรษฐกิจแข็งแรงกำลังฟื้นตัว ซึ่งทำให้เห็นว่านายกรัฐมนตรีไม่ยอมรับความจริง ขณะเดียวกันไม่มีการตอบคำถามเรื่องการซื้อขายวัคซีนซิโนแวค ที่รัฐบาลเคยบอกว่า ซื้อแบบจีทูจี ไม่ต้องเสียภาษี แต่สิ่งที่ฝ่ายค้านอภิปรายมีการเปิดหลักฐานเรื่องการเสียภาษี ซึ่งจากข้อมูลที่ปรากฎทั้งหมดใครเป็นคนโกหกกันแน่ รัฐบาลยังไม่ยอมรับและกลับมากล่าวหาฝ่ายค้านและคนวิจารณ์ด้อยค่าซิโนแวค จึงอยากถามว่า ทำไมถึงผูกมิตรกับจีน ทำไมไม่ผูกมิตรกับวัคซีนยี่ห้ออื่นๆ  และยังไม่ใส่ใจในการชี้แจง โดยเฉพาะเรื่องส่วนต่างวัคซีน ที่ ครม. อนุมัติ 17 เหรียญต่อโดส และต่อมามีการจัดซื้อที่ลดลงจนถึง 8.5 เหรียญต่อโดส แต่ ครม. ยังอนุมัติเงินเท่าเดิม ซึ่งการตอบคำถามยังไม่มีชัดเจน ตอบเพียง ว่าเงินที่เหลือก็เข้าคลังไป ซึ่งฝ่ายค้านจะขอหลักฐานการจ่ายเงิน จะตามใบเสร็จมาแสดงให้ได้ เพราะส่วนต่างเป็นเงินจำนวนมาก แต่มากเท่าไหร่ก็ไม่พอกับความสูญเสียที่เกิดขึ้นนายสุทิน ยังกล่าวถึงกรณีที่ นายกรัฐมนตรี ยืนยันว่าจะไม่ยุบสภาและไม่ปรับ ครม. ว่า การพูดลักษณะนี้สะท้อนถึงความหลงในอำนาจของนายกรัฐมนตรี